b'\n_START_ARTICLE_\nPribislav\n_START_SECTION_\nLiv og gerning\n_START_PARAGRAPH_\nEfter faderens d\xc3\xb8d 1160 overgav Pribislav og broderen Vartislav Werle, satte ild p\xc3\xa5 borgen og trak sig tillbage til landets indre dele. Senere p\xc3\xa5 \xc3\xa5ret 1160 sluttede de fred med den welfiske hertug Henrik L\xc3\xb8ve og overlod til ham hele det af ham allerede erobrede omr\xc3\xa5de. Kun distrikterne Kessin og Circipania med f\xc3\xa6stningspunktet Werle forblev i br\xc3\xb8drenes h\xc3\xa6nder, men under Henrik L\xc3\xb8ves overh\xc3\xb8jhed. Pribislav konverterede samme \xc3\xa5r til kristendommen._NEWLINE_De obodritiske fyrsters kamplyst vendte dog snart tilbage. Br\xc3\xb8drene forberedte et angreb i for\xc3\xa5ret 1163, men hertugen kendte til deres planer og gjorde et fremst\xc3\xb8d mod den st\xc3\xa6rkt bef\xc3\xa6stede borg Werle. Med hj\xc3\xa6lp af belejringsmaskiner og angrebst\xc3\xa5rne af tr\xc3\xa6 erobrede hertugen Werle og tilfangetog Vartislav samt et stort antal slaviske herrer. Vartislav blev f\xc3\xb8rt til Braunschweig, hvorefter Pribislav opgav modstanden og sluttede fred._NEWLINE_Fredsslutningen 1163 varede dog ikke l\xc3\xa6nge. Da broderen Vartislav endnu sad f\xc3\xa6ngslet, tog Pribislav p\xc3\xa5 dennes opfordring p\xc3\xa5 ny kampen op i februar 1164, nu med hj\xc3\xa6lp af de pommerske fyrster. Han overrumplede og indtog f\xc3\xa6stningen Mecklenburg, da dens leder Heinrich von Schooten var frav\xc3\xa6rende. Et blodbad fulgte blandt stedets flamlandske indbyggere, og kvinder og b\xc3\xb8rn f\xc3\xb8rtes bort i fangenskab. Efter dette overgav Quetzin og Malchow sig uden kamp, da Pribislav lovede deres bes\xc3\xa6tninger frit lejde. Alene borgerne i Ilow og Schwerin, begge under Gunzelin von Hagens ledelse, b\xc3\xb8d fortsat modstand._NEWLINE_I sommeren 1164 gik hertug Henrik til modangreb, st\xc3\xb8ttet af Danmark og talrige sachsiske adelsm\xc3\xa6nd. Ved Malchow h\xc3\xa6ngtes den tilfangetagne Vartislav offentligt, idet hertugen regnede ham som ophavsmand til opr\xc3\xb8ret. Derefter sendtes en fortrop under ledelse af grev Adolf II af Holsten og grev Reinhold von Dithmarschen \xc3\xb8stp\xc3\xa5 mod gr\xc3\xa6nsef\xc3\xa6stningen Demmin. Den 1. juli 1164 stod s\xc3\xa5 slaget ved Verchen vest for Demmin, langs Kummerower See. Den slavisk-pommerske h\xc3\xa6r var talm\xc3\xa6ssigt overlegen, men efter en h\xc3\xa5rd kamp fik sachserne et afg\xc3\xb8rende overtag. Slaverne led store tab, og de pommerske fyrster m\xc3\xa5tte overgive Demmin. Pribislav selv flygtede ind i Pommern._NEWLINE_Pribislav underkastede sig i 1167 endegyldigt hertug Henrik L\xc3\xb8ve. Pribislav kunne fra dette \xc3\xa5r kalde sig sachsisk lensfyrste af Mecklenburg-Rostock samt fra 1171 tysk rigsfyrste. Han valgte Werle som residens._NEWLINE_Da Pribislav i 1167 fik terra Obodritorum tilbage (samt Schwerin) som vasal af hertug Henrik L\xc3\xb8ve, blev der indg\xc3\xa5et et n\xc3\xa6rt forbund mellem de to, som siden holdt. Alliancen bekr\xc3\xa6ftedes med et \xc3\xa6gteskab mellem Pribislavs s\xc3\xb8n og en illegitim datter af hertugen._NEWLINE_1172-1173 fulgte Pribislav Henrik L\xc3\xb8ve til Jerusalem._NEWLINE_Pribislav oprettede i 1171 klosteret Doberan i distriktet Kessin og bistod Danmark mod Pommern-R\xc3\xbcgen. Den 30. december 1178 fandt han under en turnering ved det hertugelige hof i L\xc3\xbcneburg sin d\xc3\xb8d. S\xc3\xb8nnen Henrik Burwin og broderen Vartislavs s\xc3\xb8n Nikolaus indledte derefter kampe om hans arv.'